**Тэма**: **Назоўнік як часціна мовы. Назоўнікі – назвы жывых і нежывых прадметаў**

**Задачы:**

фарміраваць уяўленне пра назоўнік як назвы жывых і нежывых прадметаў;

фарміраваць уменне знаходзіць у тэксце словы- назвы прадметаў;

вучыць правільна ставіць пытанні да назоўнікаў;

працаваць над узбагачэннем слоўнікавага запасу;

выхоўваць культуру вучэбнай працы і пазнавальную актыўнасць.

**Абсталяванне:** інтэрактыўная дошка, карткі з заданнямі, прэзентацыя.

 **Ход урока**

1. **Арганізацыйны пачатак**

Сняжынкі.

 – Заплюшчыце вочкі і ўявіце, што вы апынуліся ў чароўным зімовым лесе. Цудоўны марозны дзень. Вам прыемна, вы адчуваеце сябе добра, дыхаеце лёгка, свабодна. Уявіце, што вы лёгкія сняжынкі. Вашы ручкі лёгкія-лёгкія. Гэта тонкія праменьчыкі сняжынкі. Ваша цела таксама лёгкае-лёгкае, як быццам яно снежнае. Падзьмуў лёгкі ветрык, і сняжынкі паляцелі. З кожным удыхам і выдыхам вы ўсё вышэй і вышэй падымаецеся над чароўным лесам. Ласкавы ветрык пяшчотна гладзіць маленькія, лёгкія сняжынкі… Вам прыемна, добра.

 Але вось прыйшла пара вяртацца ў клас. Пацягніцеся і на лік 3 адкрывайце вочы. Усміхніцеся ласкаваму ветрыку і адзін аднаму.

 Ад таго, як вы будзеце працаваць на ўроку, залежыць і вынік урока. Мы зробім наш лес чароўным.

**2. Праверка дамашняга задання**

 - Зараз давайце праверым, як вы выканалі дамашняе заданне. Я вам буду называць пачатак прымаўкі, а вы называеце адпаведную птушку. Калі ласка, увага на дошку.

* Натапырыўся як … (верабей)
* Насупіўся як… (індык)
* Галасісты як … (салавей)
* Стукае як … (дзяцел)
* Шыпіць як … (гусак)
* Трашчыць як … (сарока)
* Чырвоны як … (снягір)

-У каго заданне выклікала цяжкасці? Чаму? Да якой часціны мовы адносяцца ўсе названыя вамі словы? (Назоўнік) А якія словы называюцца назоўнікамі? (Назоўнікі – гэта словы, якія абазначаюць прадметы і адказваюць на пытанні ХТО? або ШТО?)

- Малайцы. З заданнем вы справіліся.

**3.Чыстапісанне.**

- А зараз мы з вамі паўторым напісанне літар і іх злучэнняў. Пры напісанні будзем старацца пісаць літары аднолькавай вышыні, прытрымлівацца аднолькавага нахілу ўправа.

Успомніце, якія 2 гукі абазначае літара С.

 Сшытак з нахілам пакладу,

 ручку правільна трымаю.

 Сяду прама, не сагнуся,

 за работу я вазьмуся.

*СС сс СС сС Сн снс*

*снягір снег*

- Падбярыце да слова “снег” роднасныя словы.

 (сняжынка, снежныя, заснежаны, снегавік)

- Запішыце яшчэ 2 словы.

- Хто такі снягір? (птушка)

(Снегіры – з’яўляюцца ў нас толькі зімою. Харчуюцца насеннем траў, ласуюцца ягадамі рабіны, каліны)

- Складзіце вусна 1 сказ з любым словам.

**4.Арфаграфічная размінка**

 Мя…кі сне… л…тае пухам,

 і канца яму няма,

 і н…се с…рдзітым духам,

 дзікім сіверам зіма.

- Я вам зараз раздам карткі, на якіх напісаны гэты верш. Але ў кожнага з вас прапушчана літара толькі ў адным слове. Вам неабходна ўставіць літару і растлумачыць напісанне.

1. “К”- слоўнікавае слова
2. “Г” – можна праверыць “снег-снягі”
3. “Я” – у першым складзе перад націскам *е, ё* пераходзяць у *я*

**5.Новая тэма**

- Паглядзіце, калі ласка, на дошку. Там запісаны словы

 СНЯГІР СНЕГ ЗІМА

- Я нездарма ўзяла гэтыя словы. Вы, напэўна, заўважылі, што мы сёння гаварылі на зімовую тэму. Давайце да гэтых слоў паставім пытанні.

(ХТО? – снягір, ШТО? – снег, зіма)

Чаму да слова *снягір* мы паставілі пытанне ХТО?, а да слоў *снег*, *зіма* – ШТО?

- А зараз я вам прапаную выканаць наступнае заданне. Я буду называць словы, а вы паспрабуйце назваць іх адным словам.

Настаўнік, матуля, шафёр, школьнік – людзі.

Ліса, ластаўка, сабака, вожык – жывёлы.

Цыбуля, трава, кветка – расліны.

Малаток, аловак, нажніцы, сшытак – рэчы.

Хустка, кашуля, сукенка, спадніца – адзенне.

Маланка, вецер, дождж – з’явы прыроды.

* Скажыце, калі ласка, што могуць называць назоўнікі?
* А назавіце тыя, якія адказваюць на пытанні ХТО? (людзі, жывёлы)
* А якія на пытанне ШТО? (расліны, рэчы, адзенне, з’явы прыроды)

- Можа, вы ўжо здагадаліся, якая тэма нашага ўрока? Што мы сёння будзем вучыць, чым займацца?

(Назоўнік – гэта часціна мовы. Назоўнікі – назвы жывых і нежывых прадметаў)

- Давайце праверым, ці правільна мы сказалі. Для гэтага адкрыйце падручнікі на старонцы 13, звярніце ўвагу на правіла.

 (*Дзеці чытаюць правіла ўслых і самастойна*)

- Скажыце, мы з вамі правільна сказалі?

Якія назоўнікі адказваюць на пытанне ХТО? (жывыя), ШТО? (нежывыя).

-Звярніце ўвагу на дошку. Там змешчаны розныя словы. Вам неабходна аднесці словы да жывых ці нежывых прадметаў.

|  |  |
| --- | --- |
| Жывыя**ХТО?** | Нежывыя**ШТО?** |
|  |
|  вецер заяц мароз ліса вавёрка завея мароз сінічка |

**Фізкультхвілінка “Лыжнікі”**

 На вуліцы зіма. Выпаў снег. Бяром лыжы. Зашпільваем крапленне. Бяром у рукі кійкі. Ездзім слізгаючым крокам. Бачым – гара! Ай, якая вялікая! Ай, як страшна! Адпіхваемся кійкамі і ляцім з гары! У канцы бачым маленькі трамплінчык. Прыселі і падскочылі. Ніхто не паваліўся? Узбіраемся на верх гары лесвічкай. Змарыліся. Патром снегам рукі, шчочкі. Які настрой? Цудоўны! Дзякуй! Працуем далей.

- Зараз я вам прапаную папрацаваць наступным чынам:

1 узровень

|  |
| --- |
| **Злучы стрэлкамі, каб атрымаліся словазлучэнні. Запішы іх.** |
| ДзеньСняжынкіЛесВятрыНастройНадвор’е | СонечныБелыяКазачныХалодныяЦудоўныДобрае |

2 узровень

|  |
| --- |
| **Са слоў кожнага рада складзіце сказы. Запішыце іх.****Знайдзіце назоўнікі і падкрэсліце іх адной рыскай.** |
| У, лесе, зімовым, стаіць, цішыня, мёртвая.Заснежаная, прыціхла, паляна, коўдрай, белай, пад. |

3 узровень

|  |
| --- |
| **Замест кропак устаўце патрэбныя назоўнікі. Пастаўце да іх пытанні.****Запішыце атрыманы тэкст.** |
| На лясной … стаіць кармушка. Каля яе ласуецца духмяным … і бярозавым … лось. За кустом стаяць дзве … . Ім таксама хацелася б паскубці … . |
| СЛОВЫ ДЛЯ СПРАВАК: паляне, сенам, венікам, казулі, сена. |

- Калі ласка, першая група справілася ўжо з заданнем. Прачытайце, якія словазлучэнні ў вас атрымаліся.

- Другая група, якія сказы ў вас атрымаліся? Прачытайце.

- Трэцяя група таксама справілася з заданнем. Слухаем вас. Якія пытанні вы паставілі да назоўнікаў.

- Зараз я прапаную вам гульню “Цукерка ці лімон”

 Гуляем у парах. Правілы гульні: кожная пара выходзіць да дошкі. Адзін вучань называе назоўнік, а другі павінен правільна паставіць пытанне да назоўніка. Калі вучань правільна ставіць пытанне , то на дошцы з’яўляецца цукерка. Калі не – лімон.

 - Добра, пагулялі. А зараз праверым, як вы зразумелі тэму ўрока. Я прапаную вам адказаць на пытанні тэста. Правільныя адказы неабходна абвесці ў кружок. Вам 3 хвіліны.

 **ТЭСТ**

1. Вызначыце, якое слова з’яўляецца назоўнікам: (1 бал)

а) мяцеліца б) піць в) белы

 2. Вызначыце, у якім варыянце дадзена правільнае азначэнне слоў, якія адносяцца да назоўнікаў: (2 балы)

а) словы, якія абазначаюць прадметы і адказваюць на пытанні ХТО? або ШТО?, называюцца назоўнікамі.

б) словы, якія абазначаюць прыметы прадмета і адказваюць на пытанні ЯКІ?, ЯКАЯ?, ЯКОЕ?, называюцца назоўнікамі.

в) словы, якія абазначаюць дзеянне прадмета і адказваюць на пытанні ШТО?, або ХТО?, называюцца назоўнікамі.

3.Вызначце, які назоўнік адказвае на пытанне ХТО? (3 балы)

а) вароты б) ліса в) ручка

4. Вызначце, які назоўнік адказвае на пытанне ШТО? (3 балы)

а) падручнік б) вавёрка в) дзяцел

 Адзнака:

- Давайце праверым, ці правільна вы выканалі заданне. Памяняйцеся, калі ласка, карткамі. Зверце адказы з адказамі на дошцы. Пабудзьце ў ролі настаўніка і пастаўце адзнакі.

- Малайцы.

**6. Дамашняе заданне**

(практыкаванне 16. Напрыклад: Хто жыве ў рэчцы? – У рэчцы жывуць рыбы, ракі, бабры, п’яўкі. Па 3-4 словы запісаць)

**7. Рэфлексія**

 - Зараз звярніце ўвагу на дошку. Там вы бачыце ўжо знаёмы лес. Калі вы лічыце, што на ўроку працавалі добра, старанна, вам спадабалася – упрыгожце лес сняжынкай, якая ўсміхаецца. Калі нешта на ўроку вы не зразумелі, не ўсё ў вас атрымалася – сняжынкай, якая засмучана.

- Дзякуй за ўрок.